Oberschlesien (kapela)

Oberschlesien to je ślōnsko kapela, co szpilo muzyka ze zorty industrial metal. Bōła założōno we 2008 roku we Piekarach ôd Michała Stawińskigo (śpiyw) a Marcela Różanka (szlagcojg). Charakterystycznōm cechōm skupiny sōm teksty śpiywek szkryflane we ślōnskij godce i kōncyntrujōnce sie zaôbycz na tymatach zwiōnzanych ze Gōrnym Ślōnskym. Ofyn je ôna przirōwnowano do niymieckij kapele Rammstein skirz podobiyństwa klangu, użycio efektōw pirotechnicznych na kōncertach, jak tyż hyrskości wykōnowanego ôd Oberschlesien coveru jednyj śpiywki ôd Rammstein.

 Gyszichta 
Kapela bōła założōno we Piekarach ze idyje szlagcojgisty Marcela Różanki. We 2008 roku Różanka podyjmnōł spōłpraca ze śpiywokym Michałym Stawińskim, a niyskorzij skłod kapele dopołniyli bassista Wojciech Jasielski, gitarzisty Adam Jurczyński i Jacek Krok a klawiyrowiec Mateusz Buhl.

Miano kapele, Oberschlesien, wiōnże sie ze pochodzyniym ônego czōnkōw i je historycznym, niymieckim mianym dlo Gōrnego Ślōnska, a tyż zwykowo używanym we teroźnych czasach ôkryślyniym dlo tego regiōnu ôd ônego pōmiyszkiwoczōw.

Coby prōmować kapele poza Ślōnskym Michał Stawiński wziōn udzioł za ônego reprezyntanta we drugij edycyji programu X Factor, co we ônym po przejściu precastingōw i castingōw we Zobrzu dotrzoł do finałowych ôdpytōnkōw we Warszawie. We lutym 2012 roku ukozoł sie debiutancki, wydany na CD i zawiyrajōncy dwie śpiywki singel grupy, noszōncy titel „Hajmat 2012”.

Kapela zyskoła hyrskość we 2012 roku skuli wziyncio udziołu we sztwortyj edycyji ymitowanego we telewizyji Polsat talynt show Must Be the Music. Tylko muzyka. We tym programie skupina wykōnała śpiywka „Jo chca”, co je coverym „Ich will” ôd niymieckij kapele Rammstein i antlich zajōnła drugi plac.

4 grudnia 2013 roku Oberschlesien wydoł swōj piyrszy sztudyjny albōm, ze titelym I, nakładym wytwōrnie muzycznyj Mystic Production. Niyskorzij kapela ruszyła we prōmujōnco ônego ôgōlnopolsko sztreka kōncertowo. We moju 2014 roku trzech czōnkōw kapele: Marcel Różanka, Michał Stawiński i Jacek Krok zagrali we filmie Ostatni strzał, co wygroł zôrganizowano we Katowicach drugo edycyjo festiwalu 48 Hour Film Project, a tyż prziniōs Jackowi Krokowi nadgroda dlo nojlepszego szauszpilera festiwalu. Film tyn społym ze piyńciōma inkszymi kōmpozycyjami znod sie na wydanym we tym samym roku we limitowanyj wielości egzymplorzōw albōmu wideo, ze titelym Oberschlesien Mini DVD. We wrześniu 2014 roku ukozoł sie w internecie singel i teledysk, noszōncy titel „To nie sen” i bydōncy przepowiedziōm nowego albōmu kapele. We tym samym miesiōncu Oberschlesien ruszōł we sztreka koncertowo po Polsce i Wielgij Brytanije.

15 kwietnia 2015 roku kapela ôpublikowoła we necu singel ze teledyskym „Król Olch”, co ônego tekst ôstoł ôparty na balladzie Krōl elfów ôd Johanna Wolfganga von Goethego, za to 24 kwietnia mioła plac prymiera drugigo sztudyjnego albōmu skupiny, ze titelym II. 31 paździyrnika 2015 roku Oberschlesien zaszpiloł we Bytōmiu dwa kōncerty ze kapelōm Ôpery Ślōnskij pod batutōm ôd Adama Sztaby, we listopadzie za to mioła plac prymiera prōmujōncych nojnowszy album singli ze teledyskami „Samotny” i „Orzeł”. We kwietniu 2016 roku kapela wydoła przepowiadajōncy albōm kōncertowy ze materyjōm zaregistrowanōm we czasie jednego ze bytōmskich kōncertōw ze 2015 roku singel i teledysk „Futer” a tyż wystōmpiōł ze kapelōm Ôpery Ślōnskij we dōmie Muzyki i Tańca we Zobrzu. 7 paździyrnika we budōnku Ôpery Ślōnskij we Bytōmiu zagroł kōncert akustyczny. 2016 rok to dlo Oberschlesien tyż wystympy na festiwalu we Jarocinie a tyż Przistanku Woodstock, a wydanie 10 listopada singla „Cichociemni”, bydōncego hołdym dlo Cichociemnych Spadochroniarzy Armije Krajowyj i kultywujōncych ônyj tradycyjo wojokōw JW GROM. Singel tyn ôstoł stworzōny we dwōch wersyjach: akustycznyj ze teledyskiem a tm. elektrycznyj.

8 lutego 2017 roku sztyrech muzykōw kapele, a tyż techniczno ekipa i mynedżer podyjmli decyzyjõ ô abszlusie spōłprace ze Marcelym Różankōm i wroz ôdejściu ze Oberschlesien. Muzyki te społym ze Michałym Stawińskim, kery ôdszoł ze skupiny pora dni niyskorzij a szlagcojgistōm Filipym Oczkowskim założyli nowo kapela, co dali ônyj miano NeuOberschlesien.

28 lutego 2017 roku skupina wydoła kōncertowy albōm, noszōncy titel Oberschlesien & Adam Sztaba Symfonicznie. 26 marca do internetu trefiōł prōmujōncy wydownictwo singel i teledysk „Jadymy durch”, za to piyńć dni niyskorzij ôdbyła sie prymiera wersyje wideo albumu. 13 paździyrnika 2017 roku Oberschlesien zaszpiloł we Starochorzowskim Dōmu Kultury we Chorzowie piyrszy kōncert we nowym skłodzie, co we ônym zaprezyntowoł tyż trzi nowe śpiywki.

26 kwietnia 2019 roku kapela Oberschlesien wydoła nowego singla ô tytule „Frankynsztajn”, kery je przepowiedziōm trzecigo albumu.

 Muzyka i teksty 
Muzyka ôd skupiny Oberschlesien ôpiyro sie na industryjalnym klangu, a inspiracyjōm dlo nij bōła muzyka ôd kapele Rammstein, kero, jak podkryślyli we jednym ze wywiadōw Marcel Różanka i Michał Stawiński je ônych „muzycznym guru”. Piyrszymi śpiywkami, jake czōnki kapele zagrali społym po ônego założyniu, bōły trzi śpiywki ôd Rammstein. Mynij jednak, jak godoł Różanka we inkszym wywiodzie niy ino ta niymiecko grupa posużyła za muster dlo muzyki ônego kapele:

Po pōmianach personalnych ze lutego 2017 roku Marcel Różanka przepowiedzioł, iże grupa zachowie swoje industryjalne klangi, choć baj jy unowocześni i wkludzi do niego elymynta m.in. rapu.

Teksty tworzōne sōm we ślōnskij godce i przede wszyjskim powzimajōm tymatyka zwiōnzano ze Gōrnym Ślōnskym. Majōm za auftrag prōmowanie tego regiōnu, a tyż podsztrychowanie nacechowanych patriotyzmym uczuć wyrażanych dlo ônego ôd czōnkōw skupiny. Take podejście do tworzynio tekstōw przejawioł Marcel Różanka jeszcze przed założyniym kapele, ô czym godoł tak:

 Skłŏd 
 Teroźne czōnki
 Marcel „Marschal” Różanka - szlagcojg (ôd 2008)
 Grzegorz „Brecha” Badora (ôd 2017)
 Radosław „Redvard” Dolański (ôd 2017)
 Tomasz „Haja” Dawid (ôd 2017)
 Dawid „Nagi” Nagiet (ôd 2017)
 Radosław Matysek (ze kapele Strzyga) - bass
 Sebastian Thiel (ôd 2020) Piyrwyjsze czōnki
 Jacek Krok – gitara
 Bronisław „Bronix” Lewandowski – gitara
 Tomasz „Vysnafca” Dyrda – gitara
 Marcin „Met” Woroniuk – klawiyr
 Tomasz Jagiełowicz – klawiyr
 Wojciech „Jaś” Jasielski – bass (2008-2017)
 Łukasz Sztaba – bass
 Tomasz Andrzejewski – gitara
 Adam Jurczyński – gitara (2008-2017)
 Michał „Mody” Stawiński - śpiyw (2008-2017)
 Mateusz „Termit” Buhl – klawiyr (2008, ôd 2017 do 2020)

 Dyskografijo 
 Sztudyjne albōmy 
 Rok Titel Pozycyjo na wykoziePOL2013I
 Datōm: 4 grudnia 2013
 Wydowca: Mystic Production 252015II
 Datōm: 24 kwietnia 2015
 Wydowca: S.P. Records 112019III
 Datōm: 4 grudnia 2019
 Wydowca: Jazz Sound2021IV
 Datōm: 4 grudnia 2021
 Wydowca: Jazz Sound

 Kōncertowe albōmy 
 Rok Titel2017Oberschlesien & Adam Sztaba Symfonicznie
 Datōm: 28 lutego 2017
 Wydowca: S.P. Records

 Albōmy wideo 
 Rok Titel2014Oberschlesien Mini DVD
 Datōm: 2014
 Wydowca: S.P. Records2017Oberschlesien & Adam Sztaba Symfonicznie
 Datōm: 31 marca 2017
 Wydowca: S.P. Records

 Singele 
 Rok Titel Pozycyjo na wykozie  AlbōmPOLLP3Turbo Top 2012„Hajmat 2012” — — — —2014„To nie sen”  — — 1II2015„Król Olch” — — —„Samotny”   —29 —„Orzeł” — — —2016„Cichociemni” — — — —„Futer” — — —Oberschlesien & Adam Sztaba Symfonicznie2017„Jadymy durch” — — —2019„Frankynsztajn” — — — III „—” ôznaczo, iże singel niy bōł spisowany abo niy je ze żodnego albumu.

 Teledyski 
 Rok Titel Reżyseryjo/Ryalizacyjo Albōm Zdrzōdło2014„Bier mie”—I„Oberschlesien”—„Robot”—„To nie sen” Sławomir PietrzakII2015„Samotny”„Król Olch”MB Group Films„Orzeł”S.P. Records2016„Cichociemni”  —„Futer”Oberschlesien & Adam Sztaba Symfonicznie2017„Jadymy durch”2019„Frankynsztajn”WeddingArt StudioIII „—” ôznaczo, iże śpiywka, do keryj nakryncōny bōł teledysk niy je ze żodnego albōmu.

 Nadgrody 
 Rok Kategoryjo Nadgroda Nota 2012 IV. edycyjo Must Be the Music. Tylko muzyka II. plac

 Necowe ôdwołania 
 Internetowo zajta ôd Oberschlesien


Kategoryjo:Ślůnske muzyczne skupiny
Kategoryjo:Industrjalmetal (muzyczne skupiny)